KIRJALLINEN KYSYMYS P-2533/01

esittäjä(t): Theodorus Bouwman (Verts/ALE) komissiolle

(11. syyskuuta 2001)

Aihe: Euroopan sosiaalirahastoa koskevien sääntöjen tulkinta EU:n jäsenvaltioissa ja komission tutkimus ESR:n hankkeiden toteutuksesta jäsenvaltioissa

Alankomaissa ilmestyi äskettäin Euroopan sosiaalirahaston ohjelmakaudella 19941999 myöntämiä tukia koskeva tutkimusraportti (H. E. Koning, 27. elokuuta 2001). Tutkimus tehtiin Alankomaiden sosiaali- ja työministeriön toimeksiannosta.

1. Yhtyykö komissio raportin havaintoon, jonka mukaan valtaosassa todetuissa sääntöjenvastaisuuksissa oli ennemmin kyse ymmärrettävistä ja tahattomista väärinkäsityksistä, jotka liittyivät komission paikoin monimutkaisiin ja alankomaalaisten mittapuiden mukaan ei aina niin kovin helposti ymmärrettäviin määräyksiin, kuin todellisista näkemyseroista komission kanssa ESR-sääntöjen tulkinnasta?

2. Onko vuodesta 1991 lähtien esiintynyt vastaavanlaisia ESR:n sääntöjen tulkintaa koskevia väärinkäsityksiä ja näkemyseroja komission ja muiden jäsenvaltioiden kuin Alankomaiden välillä?

Jos vastaus on myönteinen, voiko komissio siinä tapauksessa kertoa

a) mistä jäsenvaltioista oli silloin kyse,

b) missä jäsenvaltioissa tämä johti komission toimenpiteisiin ja/tai komission esittämiin taloudellisiin vaatimuksiin, ja

c) mikä oli kyseisten toimenpiteiden ja/tai vaatimusten luonne ja laajuus ja sen, miten kyseiset asiat lopulta ratkaistiin?

3. Onko komissio vuodesta 1991 lähtien tutkinut ESR-tukien käyttöä epäiltyjen sääntöjenvastaisuuksien, ESR-rahoja koskevien oletettujen tai todettujen petosten tai muiden syiden johdosta muissa jäsenvaltioissa kuin Alankomaissa?

Jos vastaus on myönteinen, voiko komissio antaa perinpohjaisen (ja asiakohtaisesti yksilöidyn) selvityksen siitä,

a) missä jäsenvaltioissa tutkimuksia suoritettiin,

b) mistä syystä tutkimukset käynnistettiin,

c) oliko petostentorjuntavirasto OLAF tutkimuksissa osallisena,

d) mitkä olivat tutkimusten tulokset,

e) mihin johtopäätöksiin ja/tai taloudellisiin vaatimuksiin tutkimuksissa päädyttiin ja

f) onko kyseisten asioiden käsittely päättynyt, ja jos on, miten ne ratkaistiin?

Anna Diamantopouloun komission puolesta antama vastaus

(17. lokakuuta 2001)

1. Koningin raportti oli osoitettu Alankomaiden sosiaali- ja työllisyysministerille, ja se on toimitettu komissiolle tiedoksi. Komissio käsittelee Alankomaissa ilmitulleita sääntöjenvastaisuuksia niiden asetusten ja päätösten pohjalta, jotka olivat voimassa tapahtuma-aikana. Tällaisia asetuksia ja päätöksiä sovelletaan suoraan kaikissa jäsenvaltioissa, ja ne julkaistaan virallisessa lehdessä, kun ne on hyväksytty. Lisäksi Alankomaiden viranomaiset olivat perillä kaikista asiaan liittyvistä määräyksistä, ja niistä muistutettiin toimivaltaisten seurantakomiteoiden aiempien tarkastusten ja kokousten yhteydessä. Komissio on tarvittaessa aina valmis antamaan lisävalaistusta asiaan.

2. Kaikissa jäsenvaltioissa on havaittu Euroopan sosiaalirahaston (ESR) täytäntöönpanoon liittyviä sääntöjenvastaisuuksia. ESR rahoitti vuosina 19941999 useita tuhansia hankkeita ympäri Eurooppaa keskimäärin 7 miljardilla eurolla vuosittain. Oikaisutoimia valmistellaan yhteistyössä jäsenvaltioiden kanssa. Mikäli jäsenvaltio ei kuitenkaan oikaise tyydyttävästi jotakin sääntöjenvastaisuutta,

komissio oikaisee sen 19 päivänä joulukuuta 1988 annetun neuvoston asetuksen (ETY) N:o 4253/88(1) 24 artiklan perusteella. Vuosittain valmistellaan kertomus 24 artiklan soveltamisen yhteydessä tehdyistä varainhoidollisista tarkistuksista. Jäljennös tuoreimmasta kertomuksesta toimitetaan suoraan arvoisalle parlamentin jäsenelle ja parlamentin pääsihteeristölle. Konsolidoituja tietoja niiden jäsenvaltioiden käynnistämistä toimista, jotka eivät ole asetuksen (ETY) N:o 4253/88 24 artiklassa mainitun menettelyn kohteena, ei ole saatavilla.

3. Komissio suorittaa vuosittaisen valvontasuunnitelman mukaisesti tarkastuskäyntejä kaikkiin jäsenvaltioihin joko aiempien valvontakertomusten havaintojen seurantana tai säännönvastaisuusviitteiden perusteella.

Tutkimuksista ilmoitetaan Euroopan petostentorjuntavirastolle (OLAF) ilmenneiden sääntöjenvastaisuuksien laajuuden tai systemaattisen luonteen perusteella tai mikäli on viitteitä tai näyttöä petoksesta.

Jos näissä tarkastuksissa ilmenee sääntöjenvastaisuuksia ja jäsenvaltio ja komissio ovat yksimielisiä niiden seurauksista, vastaava summa vähennetään kyseisen jäsenvaltion vuosittaisesta menoilmoituksesta. Jos jäsenvaltio ei kuitenkaan ole komission kanssa yhtä mieltä, komissio suorittaa itse asetuksen (ETY) N:o 4253/88 24 artiklan mukaisen oikaisun kuten edellä on kuvattu.

(1) Neuvoston asetus (ETY) N:o 4253/88, annettu 19 päivänä joulukuuta 1988, rakennerahastojen päämääristä ja tehokkuudesta ja niiden toiminnan yhteensovittamisesta keskenään sekä Euroopan investointipankin toiminnan ja muiden rahoitusvälineiden kanssa annetun asetuksen (ETY) N:o 2052/88 soveltamisesta (EYVL L 374, 31.12.1988), sellaisena kuin se on viimeksi muutettuna 19 päivänä joulukuuta 1994 annetulla neuvoston asetuksella (EY) N:o 3193/94 (EYVL L 337, 24.12.1994).